Sbanken

Sbanken er et heldigitalt «konsept» fra DNB.

Skandiabanken ble etablert 27. april 2000 som en norsk filial av Skandiabanken AB i det svenske Skandia-konsernet. Den var Norges første rene nettbank for privatpersoner. Banken ble en selvstendig norsk bank høsten 2015, og skiftet i 2017 navn til Sbanken. Den ble et datterselskap av DNB 16. mars 2022, og hadde per mai samme år over 490 000 kunder, og en forvaltningskapital på over 102 milliarder kroner.

 Historie 
Skandiabanken ble etablert 27. april 2000 og er Norges første rene nettbank for privatpersoner. I første halvdel av 2018 åpnet Sbanken opp for enkeltpersonforetak i tillegg til små og mellomstore bedrifter. Frem til 6. november 2017 het Sbanken Skandiabanken.

 Eierskap 
Fra starten i år 2000 var Skandiabanken Norge et datterselskap av Skandiabanken AB. Skandiabanken AB er en del av det nordiske finanskonsernet Skandia som ble etablert i år 1855. I februar 2006 overtok det sørafrikanske selskapet Old Mutual aksjemajoriteten i Skandia. Oppkjøpet innebar ingen større endringer for kunder eller ansatte i Skandiabanken. Old Mutual solgte så Skandia AB til Skandia Liv i 2011. Heller ikke dette oppkjøpet innebar umiddelbare endringer for kunder og ansatte i Skandiabanken Norge. I januar 2015 kunngjorde Skandia AB at de vurderte å børsnotere den norske filialen. I løpet av året ble banken separert fra den svenske virksomheten og fikk egen konsesjon fra det norske Finanstilsynet. Skandiabanken ASA ble et eget selskap 5. oktober 2015 og notert på Oslo Børs 2. november 2015.

 Fusjon med DNB 
Den 15. april 2021 ble det kjent at DNB Bank ASA hadde lagt inn et bud på samtlige aksjer i Sbanken for en total verdi på 11,1 milliarder. Budet ble senere hevet til 11.6 milliarder. 18. november 2021 stoppet Konkurransetilsynet oppkjøpet. DNB klaget saken inn til Konkurranseklagenemnda som 16. mars 2022 ga DNB medhold i klagen. Transaksjonen ble gjennomført 30. mars 2022 og Sbanken ble et heleid datterselskap av DNB. Fra 2. mai 2023 er den juridiske fusjonen fullført, og Sbanken er etter denne datoen et heleid av DNB. I tiden fra Sbanken ble et heleid datterselskap av DNB i mars 2022 frem til juridisk fusjon var gjennomført i mai 2023, var det knyttet noe interesse rundt hvorvidt Sbanken ville få beholde sitt navn, hvilket ble omsøkt hos Finanstilsynet. Konklusjonen ble at såfremt Sbanken tydeliggjorde at de var et konsept fra DNB, og ikke et selvstendig finansforetak, fikk navnet leve videre som et heldigitalt kundekonsept fra DNB. 

Morten Andreas Meyer, leder og generalsekretær for Foreningen Huseierne, kommenterte blant annet at «Dette en dårlig dag for alle landets forbrukere og alle som er opptatt av best mulig konkurranse. Vi er lei for at Konkurranseklagenemnda overprøver Konkurransetilsynet og ikke tar hensyn til den viktige pådriverrollen Sbanken har for innovasjon og konkurranse i hele bankmarkedet.» 

Meyer nevnte til nettavisen Finansfokus at det i Norge er oppsiktsvekkende svak konkurranse i bank- og finansbransjen: «Morten Andreas Meyer sammenligner utviklingen i finansbransjen med det som har skjedd i dagligvaresektoren, hvor det norske markedet kontrolleres hovedsakelig av tre store aktører. Han peker på DNBs kjøp av Sbanken, Nordeas ønske om å overta personmarkedet i Danske Bank, fusjonen mellom SpareBank 1 SR-Bank og SpareBank 1 Sørøst-Norge, og fusjonen mellom SpareBank 1 Østlandet og Totens Sparebank.»

 DNBs nedleggelse av nettbanken 
DNB besluttet i januar 2024 å legge ned både nettbanken og den opprinnelige appen til Sbanken fra og med 27. mars 2024, og erstatte dette med en ny app. Det vil kun være mulig å få tilgang via en bankapp som lastes ned fra Apples App Store eller Googles Play Store. Sbanken vil da kun fungere på smarttelefoner og mobile enheter som bare benytter Apples eller Googles mobile operativsystemer. Ifølge finansavisen E24 har dette ført til at mange kunder har forlatt Sbanken.

Den nye bankappen liknet svært mye på DNB sin bankapp utseendemessig og funksjonelt, men hadde Sbankens design og farger. Bankappen ble møtt med kritikk og frustrasjon fra kundene, og mangler helt grunnleggende funksjoner som den opprinnelige Sbanken-appen hadde. Finansavisen Dagens Næringsliv har skrevet om flere frustrerte kunder: «Aldri har noen falt mer enn Sbanken gjør i årets utgave av Norsk Kundebarometer. Ny app førte til at Solveig Jacobsen brøt 24 års lykkelig ekteskap: Var som å rykke tilbake til steinalderen.», samt at «Det virker som om DNB har undervurdert publikumet sitt, for å si det sånn. Jeg tror ikke de hadde sett for seg at det skulle bli så mye flytting, opprør og forbannelse.» Øyvind Thomassen, toppsjef i Sbanken, nevnte følgende: «De kundene som har sverget til nettbanken, synes det er vanskelig. Mange har vi hjulpet til å forstå hvordan appen fungerer og en del har nok gått til DNB eller en annen bank hvor du fortsatt kan ha nettbank.»

 Merkevare 
Etter separasjonen fra det svenske Skandiakonsernet høsten 2015 fikk Skandiabanken ASA lov til å benytte seg av foretaksnavnet Skandiabanken i tre år. Styret i Skandiabanken ASA ønsket å endre navn i god tid før fristen 5. oktober 2018. Navneendringen ble godkjent i ekstraordinær generalforsamling den 14. september 2017. Fra 6. november 2017 ble navnet endret til Sbanken ASA. Med navneendringen skiftet banken til en ny logo og et nytt visuelt designuttrykk som representerer bankens kjerneverdier og selvstendighet. Blant annet representerer sirkelen i logoen enkelhet, åpenhet, og samfunnet som helhet.

 Forretningsmodell 
Banken markedsfører sin forretningsmodell med hovedpunktene konkurransedyktighet over tid, enkelhet for kundene, fornøyde kunder, full åpenhet, tilgjengelighet, gode rentevilkår, smarte løsninger, ingen kundeprogram, gode økonomiske valg og ingen skjulte særavgifter eller gebyrer. Sbanken er en sertifisert Miljøfyrtårnbedrift (en miljøsertifisert bedrift).   Sbanken er en av bankene i Norge med lavest rente for lån uten sikkerhet. Med unntak av valutapåslag ved kortbruk i utlandet, årsavgift på Visa debetkort, og kurtasje ved aksjehandel, er banken gebyrfri.

 Kundetilfredshet og utmerkelser 
Siden 2007 har Reputation Institute sagt at banken har det beste omdømmet i Norge. Banken vant prisen «Beste totalbank 2013» i regi av Norsk Familieøkonomi. Omdømmemålingen RepTrak Norge 2015 fra Reputation Institute og kommunikasjonsbyrået Apeland gjorde Sbanken til vinneren blant bank- og finansselskaper med en omdømmescore på 77,4 poeng av 100 mulige. I 2018 kåret Norsk Kundebarometer (ved Handelshøyskolen BI) Sbanken til den beste norske banken 17 år på rad med 81,3% kundetilfredshet og 88,5% lojalitet. Dette gjorde at banken totalt sett havnet på 7. plass blant norske bedrifter. RepTrak Norge 2018 kåret Sbanken til å ha det beste omdømmet blant de mest synlige aktørene innen bankbransjen med en en omdømmescore på 77,7 poeng av 100 mulige. EPSI Rating utførte en bankstudie i 2020, som viste at Sbanken hadde de mest fornøyde kundene med 80,8% kundetilfredshet. I EPSI Rating 2022 kom Sbanken på førsteplass i egen bransje, samt på andreplass uavhengig av bransje, med en kundetilfredshet på 80,4%. Sbanken har også vunnet pris for Norges beste mobilbank, tiårets beste kundeservice og topper kategorien for digitale innovasjoner i Norsk innovasjonsindeks for 2023. I 2023 Vant Sbanken fra DNB KSI Indeks for beste kundeservice innen bank. I 2024 falt Sbankens plassering i Norsk kundebarometer til 110. plass, noe som primært skyldes innlemmingen i DNB og endringer i appen.

I september 2024, over ett år etter at DNB kjøpte Sbanken, ga EPSI Rating Sbanken 52,6 poeng av 100 mulige, som er det dårligste resultatet i målingens historie. Dette plasserte Sbanken helt på bunnen, under DNB: «En ny undersøkelse fra EPSI viser at kundetilfredsheten i den norske banksektoren har nådd sitt laveste nivå på over 20 år. Studien, som bygger på over 5600 intervjuer med både privat- og bedriftskunder, avdekker dessuten at kundelojaliteten er svekket, og at stadig flere vurderer å bytte bank. Bulder befester sin posisjon som den mest likte banken, mens Sbanken som i mange år har vært en ledende aktør på kundetilfredshet, nå har falt til bunns i EPSIs bankstudie.», samt at: «Denne dramatiske tilbakegangen skyldes i stor grad misnøye med at DNB kjøpte banken. Mange kunder føler at Sbanken har mistet sin unike kundeorienterte tilnærming, og er frustrerte over at deres behov ikke lenger blir prioritert. Scoren på 52,6 er faktisk det svakeste resultatet i målingens historie, og over halvparten av Sbankens kunder svarer at de vurderer å bytte bank det kommende året.»

 Betalingstjenester 
I 2014 startet daværende Skandiabanken å tilby bankkort med kontaktløs betalingsmulighet. Den 8. november 2017 gikk Sbanken inn i Vipps-samarbeidet. Den 20. juni 2018 ble Sbanken en av Norges tre første banker (ved siden av Nordea og Santander) som åpnet opp for kontaktløse betalinger via mobilbetaling med Apple Pay. I juli 2019 åpnet Sbanken opp for kontaktløse betalinger med Google Pay, Fitbit Pay, og Garmin Pay.

 Referanser 

 Eksterne lenker 


Kategori:DNB
Kategori:Tidligere norske banker
Kategori:Banker etablert i 2000
Kategori:Medlemmer i Finans Norge
Kategori:Selskaper som har vært notert på Oslo Børs